Vought-Sikorsky VS-300

Vought-Sikorsky VS-300 (arba S-46) – vienmotoris sraigtasparnis, sukurtas rusų kilmės JAV aviacijos inžinieriaus Igorio Sikorskio. Sraigtasparnis buvo varomas trimenčiu sraigtu, kurį suko 75 arklio galių (56 kW) galios vidaus degimo variklis. Orlaivis pirmam pilnaverčiui skrydžiui pakilo 1940 m. gegužės 13 d. VS-300 buvo pirmasis sėkmingas Jungtinėse Valstijose pagamintas vieno sraigto sraigtasparnis ir pirmasis sėkmingas sraigtasparnis, kuriame sukimo momento kompensavimui buvo naudojamas vienos vertikalios plokštumos uodegos rotorius. 1941 m., sumontavus plūdurus, VS-300 tapo pirmuoju praktiškai naudotu amfibiniu sraigtasparniu.

V-300 nebuvo pirmas ar apats geriausias to meto sraigtasparnis – ant dvejų skirtingų ašių sumontuotais dviem sraigtais varomas vokiškas Focke-Wulf Fw 61 ir ant vienos ašies sumontuotais dviem sraigtais varomas prancūziškas Breguet-Dorand buvo sukurti anksčiau, pasižymėjo pažangesniais technologiniais sprendimais ir geresnėmis skrydžio savybėmis, tačiau I. Sikorskio ir United Aircraft Corporation pastangomis V-300 tapo pagrindu visai sraigtasparnių pramonei.

Konstrukcija ir gamyba 
Igoris Sikorskis dar 1909 m. mėgino sukurti sraigtasparnį, nors iki sėkmingo prototipo jo abiem kūriniams – bandymo metu sudužusiam S-1 ir galėjusiam pakilti tik be piloto S-2, dar buvo toli. Šiuos bandymus nutraukė pakankamai galingų variklių trūkumas, prasidėjęs karas, kurio metu jis Rusijos Imperijos kariuomenei kūrė naikintuvus ir bombonešius, bei emigracija. Pasitraukęs į JAV jis ilgą laiką kūrė fiksuoto sparno orlaivius, kol 1938 m., būdamas United Aircraft Corporation Vought-Sikorsky padalinio inžinerijos vadovu, jis sugebėjo įtikinti įmonės vadovybę tokių orlaivių perspektyvomis.

Pirmasis eksperimentinis sraigtasparnio modelis VS-300 buvo sukurtas 1939 m. rudenį. Tų pačių metų rugsėjo 14 d. jį, pririštą kabeliais, išbandė pats konstruktorius. 1940 m. gegužės 14 d. I. Sikorskiui JAV Konektikuto valstijos Aeronautikos departamentas išdavė pirmąją JAV sraigtasparnio piloto licenciją.

I. Sikorskis buvo pirmasis, panaudojęs vieną variklį tiek keliančio, tiek ir vairuojamo sraigto sukimui. Vieninteliame ankstesniame sėkmingame vienasraigčio sraigtasparnio modelyje, 1931 m. Sovietų Sąjungoje inžinierių B. Jurijevo ir A. Čeriomuchino sukurtame TsAGI-1EA, buvo naudojama pora SSRS pagal licenciją gamintų 120 AG galios rotacinių variklių „Gnome Monosoupape“ kopija, gavusia sovietinį indeksą M-2. 1935 m. sukurtas ant vienos ašies sumontuotais dviem į priešingas puses besisukuriais sraigtais varomas prancūziškas Breguet-Dorand taip ir liko prototipu iki 1943 m., kol buvo sunakintas Sąjungininkų aviacijos antskrydžio metu Villacoublay aerodrome netoli Paryžiaus.

Tobulindamas VS-300 Sikorskis mėgino prie uodegos montuojamu vertikaliu paviršiumi sumažinti sukimo momentą, tačiau vėliau šios idėjos atsisakė kaip neveiksmingos.

Siekdamas geresnio orlaivio valdumo Sikorskis jos šonuose pridėjo du mažesnius ant vertikalių paviršių sumontuotus keliančius sraigtus. Keičiant šių sraigtų menčių žingsnį buvo pasiekiamas orlaivio judėjimas pirmyn ar atgal, keičiant pagrindinio sraigto menčių žingsnį – išgaunamas posūkio momentas. Ši konfigūracija VS-300 beveik neleido skristi pirmyn: net ir pats Sikorskis juokavo, jog reikės apsukti piloto sėdynę į priešingą pusę.

Eksploatacija 

VS-300 sumontavęs plūdurus (pontonus) 1941 m. balandžio 17 d. Sikorskis pakilo nuo vandens bei nusileido ant jo, taip įvirtindamas VS-300 kaip pirmą amfibinį sraigtasparnį. 1941 m. gegužės 6 d., ore išbuvęs 1 valandą 32 minutes ir 26,1 sekundės, VS-300 sumušė pasaulio sraigtasparnių skrydžio trukmės rekordą, iki tol priklausiusį Focke-Wulf Fw 61.

1942 m. gegužę JAV kariuomenės užsakymu buvo pagaminta dvivietė orlaivio versija.

VS-300 buvo tobulinamas dvejus metus, šiuo laikotarpiu atsirado ir buvo pašalinti vertikalūs uodegos rotoriai, kitos detalės. 1941 m. gruodžio 8 d. pristatytas galutinis VS-300 variantas buvo varomas 150 AG galios Franklin varikliu. VS-300 buvo vienas pirmųjų sraigtasparnių, galinčių gabenti krovinius.

1941 m. sukūrus naują sraigto valdymo sistemą (pokrypio automatą) pagerėjo orlaivio valdymas ir jo skrydžio charakteristikos. Naudojant naują pokrypio automatą VS-300 pagrindu 1942 m. buvo sukurtas pirmas serijinis JAV sraigtasparnis R-4.

Išlikęs egzepmliorius 

1943 m. VS-300 buvo perkeltas į Henrio Fordo muziejų Dearborne, Mičigano valstijoje. Nuo tada jis ten eksponuojamas, išskyrus trumpą laikotarpį, kai 1985 m. buvo išvežtas remontui ir restauracijai į Sikorsky Aircraft gamyklą.

Specifikacijos (VS-300) 
Duomenys iš: Chiles, James R. The God Machine: From Boomerangs to Black Hawks: The Story of the Helicopter.

Bendrosios charakteristikos 

 Įgula: vienas pilotas

 Ilgis: 28 pėdos 0 colių (8,53 m)

 Aukštis: 3,05 m (10 pėdų 0 colių)
 Tuščio svoris: 811 svarų (368 kg)

 Maksimalus svoris: 1538 svarai (698 kg)
 Variklis: 1 × vidaus degimo variklis Franklin 4AC-199-E, 90 AG (67 kW) galios esant 2500 aps./min .

 Pagrindinio rotoriaus diametras: 30 pėdų 0 colių (9,14 m)

Techniniai parametrai 

 Maksimalus greitis: 50 mylių per valandą (80 km/h, 43 mazgai)

 Skrydžio nuotolis: 75 mylios (121 km, 65 jūrmylės)

 Skrydžio trukmė: 1 valanda 30 minučių

Literatūra 

 (EN) „1939 Sikorsky VS-300A Helicopter“. The Henry Ford. The Henry Ford Museum.
 (EN) „75 Years Ago“. AOPA Pilot: 28. September 2014.
 (EN) „A National Historic Engineering Landmark: VS-300 Helicopter (1939) “, at the Wayback Machine. Crystal City, Virginia: The American Society of Mechanical Engineers, American Helicopter Society, 17 May 1984.
 (EN) Breguet-Dorand „Gyroplane Laboratoire“, 1935, Aviastar.org
 (EN) Chiles, James R. The God Machine: From Boomerangs to Black Hawks: The Story of the Helicopter. New York: Bantam, 2008. ISBN 978-0-553-38352-2.
 (EN) Dorr, Robert F. Chopper: A History of America Military Helicopter Operations from WWII to the War on Terror. New York: Penguin Books, 2005. ISBN 0-425-20273-9.
 (EN) Munson, Kenneth. Helicopters and Other Rotorcraft Since 1907. London: Blandford, 1968. ISBN 0-7137-0610-4.
 (EN) Munson, Kenneth. US Warbirds, From World War 1 to Vietnam. New York: New Orchard, 1985. ISBN 978-1-85079-029-7.
 (EN) Savine, Alexandre. „TsAGI 1-EA“. ctrl-c.liu.se , 24 March 1997.
 (EN) Sikorsky, I. I. „Development of the VS-300 Helicopter (A paper read at the Rotating Wing Aircraft Session of the Tenth Annual Meeting of the Institute of Aeronautical Sciences by Sikorsky, I. I, Engineering Manager, Vought-Sikorsky Division of the United Aircraft Corporation)“. Flight, 3 September 1942.
 (EN) Sikorsky, Igor (1952). The Story of the Winged-S. New York: Dodd, Mead & Company.
 (EN) Sikorsky S-1, 1909, Aviastar.org
 (EN) Sikorsky S-2, 1910, Aviastar.org
 (EN) TsAGI 1-EA, 1930, Aviastar.org
 (EN) Vought-Sikorsky VS-300, 1939, Aviastar.org
 (EN) VS-300, America’s First Practical Helicopter , The Sikorsky Archives.

Nuorodos 

Sraigtasparniai
Sikorsky orlaiviai
Vought orlaiviai
Hidroplanai
Eksperimentiniai orlaiviai